**Alan Letang** (s. 4. syyskuuta 1975 Renfrew, Ontario, Kanada) on kroatialais-kanadalainen entinen jääkiekkopuolustaja. Hän pelasi urallaan NHL:ssä 14 runkosarjaottelua keräten kaksi jäähyminuuttia. Suurimman osan Pohjois-Amerikan ajastaan Letang vietti kuitenkin farmisarjoissa. Hän pelasi urallaan myös Saksan, Sveitsin, Itävallan, Kroatian ja Venäjän pääsarjoissa. Letang hankki Medveščak Zagrebissa pelatessaan myös Kroatian kansalaisuuden ja edusti maata vuoden 2014 1. divisioonan B-lohkon maailmanmestaruuskilpailuissa. Nykyään hän toimii Medveščakin KHL-joukkueen apuvalmentajana ja Kroatian A-maajoukkueen päävalmentajana.

Ura
---

### Seuraura

Letang Medveščak Zagrebin paidassa EBEL-liigan ottelussa joulukuussa 2009.
OHL-joukkue Cornwall Royals varasi Letangin 20. pelaajana vuonna 1991. Hän siirtyi joukkueeseen kaudeksi 1991–1992, mutta kaudeksi 1992–1993 Royals muutti Newmarketiin ja vaihtoi näin ollen nimensä Newmarket Royalsiksi. Montréal Canadiens varasi Letangin 203. pelaajana NHL:n varaustilaisuudessa 1993. Hän vietti OHL:ssä vielä kaksi seuraavaa kautta, joista jälkimmäinen eteni Sarnia Stingissa, jonka tehokkain puolustaja Letang oli tehoilla 5+36=41.

Kaudeksi 1995–1996 Letang siirtyi Montréal Canadiensin organisaatioon. Hän pelasi kaksi kautta kokonaan farmijoukkue Fredericton Canadiensissa, AHL:ssä. Ensimmäisellä kaudellaan Letang oli joukkueen tehokkain puolustaja 26 syöttöpisteellään. Kaudeksi 1997–1998 hän siirtyi Eurooppaan ja Saksan DEL-liigassa pelanneen ESV Kaufbeurenin riveihin. Letangin seura vaihtui kauden aikana kahdesti; ensin Sveitsin Nationalliga A:n SC Langnaun joukkueeseen ja sittemmin DEL-joukkue Augsburger Pantheriin. Kaudella 1998–1999 hän pelasi pääasiassa Kanadan maajoukkueessa, mutta kevätkaudella Letang siirtyi pelaamaan NLA:n pudotuspelejä EV Zugin riveihin. Kun sarjakausi Sveitsissä päättyi, hän palasi loppukaudeksi Pohjois-Amerikkaan IHL-joukkue Michigan K-Wingsin joukkueeseen.

Maaliskuussa 1999 Letang teki vapaana agenttina NHL-sopimuksen Dallas Starsin kanssa. Hän sai syksyn harjoitusleirin päätteeksi paikan joukkueen NHL-kokoonpanosta kauden 1999–2000 avaukseen. Letang siirrettiin kuitenkin kahdeksan pelaamansa NHL-ottelun jälkeen loppukaudeksi farmijoukkue K-Wingsiin. Kauden 2000–2001 hän pelasi kokonaan IHL:ää Utah Grizzliesissa ja oli joukkueen tehokkain puolustaja tehoilla 6+24=30. Elokuussa 2001 Letang teki sopimuksen Calgary Flamesin kanssa. Kausi 2001–2002 eteni suurimmaksi osaksi farmijoukkue Saint John Flamesissa, AHL:ssä. NHL-otteluita hän pelasi kaksi. Heinäkuussa 2002 Letang solmi vapaana agenttina sopimuksen New York Islandersin kanssa. Hän pelasi seuran organisaatiossa kaksi kautta pääasiassa farmijoukkue Bridgeport Sound Tigersissa. Ensimmäisellä kaudellaan 2002–2003 Letang sai tililleen neljä ottelua.

Kaudeksi 2004–2005 Letang siirtyi Saksan DEL:n Hamburg Freezersiin, jossa hän vietti kaikkiaan kolme kautta. Kauden 2007–2008 Letang pelasi samaa liigaa Sinupret Ice Tigersin riveissä ja kaudella 2008–2009 Itävallan Erste Bank Eishockey Ligaa HC Innsbruckissa. Neljä seuraavaa kautta hän pelasi samaa liigaa kroatialaisessa Medveščak Zagrebissa. Letang nousi joukkueen kapteeniksi heti ensimmäisellä kaudellaan 2009–2010, jolloin hän teki myös EBEL:n yhden kauden piste-ennätyksensä tehoilla 10+19=29. Letang oli Medveščakin eniten maaleja tehnyt puolustaja.

Heinäkuussa 2013 Letang teki vuoden mittaisen jatkosopimuksen KHL:ään siirtyneen Medveščakin kanssa. Hän sai kauden 2013–2014 aikana Kroatian kansalaisuuden. Letang lopetti pelaajauransa kevääseen 2014 ja siirtyi kaudeksi 2014–2015 Medveščakin apuvalmentajaksi Chuck Weberin johtamaan valmennustiimiin. Hän palasi kauden aikana kuitenkin myös kaukaloihin Medveščakin kakkosjoukkueeseen kevään 2015 pudotuspeleihin ja toimi sen jälkeen Kroatian A-maajoukkueen pelaajavalmentajana 1. divisioonan B-lohkon maailmanmestauuskilpailuissa. Kaudella 2015–2016 hän jatkoi Medveščakin apuvalmentajana ja toimi myös Kroatian A-maajoukkueen päävalmentajana 1. divisioonan B-lohkon maailmanmestaruuskilpailuissa.

### Maajoukkueura

Letang edusti Kroatiaa 1. divisioonan B-lohkon maailmanmestauuskilpailuissa vuosina 2014 ja 2015, joista ensimmäinen turnaus päättyi hopeaan. Hän oli joukkueen paras syöttäjä ja jakoi sisäisen pistepörssin voiton Dario Kostovićin kanssa tehoilla 1+4=5. Letang valittiin turnauksen parhaaksi puolustajaksi. Vuoden 2015 turnauksessa hän toimi Kroatian pelaajavalmentajana. Hän on toiminut myös Kroatian A-maajoukkueen General Managerina vuoden 2013 2. divisioonan A-lohkon maailmanmestaruuskilpailuissa, joista joukkue voitti kultaa.

Letang esiintyi myös Kanadan maajoukkueessa kaudella 1998–1999. Hän edusti joukkuetta kauden aikana Spengler Cupissa, joka päättyi voittoon.

Muuta
-----

Letangin poika Ayden William pelaa jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1990–1991 | Ottawa Valley Titans | ODMHA | 32 | 3 | 26 | 29 | 16 | – | – | – | – | – |
| 1991–1992 | Cornwall Royals | OHL | 47 | 1 | 4 | 5 | 16 | 6 | 0 | 0 | 0 | 2 |
| 1992–1993 | Newmarket Royals | OHL | 66 | 1 | 25 | 26 | 14 | 6 | 0 | 3 | 3 | 2 |
| 1993–1994 | Newmarket Royals | OHL | 58 | 3 | 21 | 24 | 30 | – | – | – | – | – |
| 1994–1995 | Sarnia Sting | OHL | 62 | 5 | 36 | 41 | 35 | 4 | 2 | 2 | 4 | 6 |
| 1995–1996 | Fredericton Canadiens | AHL | 71 | 0 | 26 | 26 | 40 | 10 | 0 | 3 | 3 | 4 |
| 1996–1997 | Fredericton Canadiens | AHL | 60 | 2 | 9 | 11 | 8 | – | – | – | – | – |
| 1997–1998 | ESV Kaufbeuren | DEL | 15 | 1 | 5 | 6 | 8 | – | – | – | – | – |
|  | SC Langnau | NLA | 11 | 4 | 3 | 7 | 6 | – | – | – | – | – |
|  | Augsburger Panther | DEL | 11 | 0 | 1 | 1 | 4 | 6 | 0 | 0 | 0 | 0 |
| 1998–1999 | Kanada |  | 42 | 3 | 9 | 12 | 20 | – | – | – | – | – |
|  | EV Zug | NLA | – | – | – | – | – | 9 | 0 | 4 | 4 | 4 |
|  | Michigan K-Wings | IHL | 12 | 3 | 3 | 6 | 0 | 5 | 0 | 2 | 2 | 0 |
| 1999–2000 | Michigan K-Wings | IHL | 51 | 1 | 12 | 13 | 20 | – | – | – | – | – |
|  | Dallas Stars | NHL | 8 | 0 | 0 | 0 | 2 | – | – | – | – | – |
| 2000–2001 | Utah Grizzlies | IHL | 79 | 6 | 24 | 30 | 26 | – | – | – | – | – |
| 2001–2002 | Saint John Flames | AHL | 61 | 4 | 24 | 28 | 33 | – | – | – | – | – |
|  | Calgary Flames | NHL | 2 | 0 | 0 | 0 | 0 | – | – | – | – | – |
| 2002–2003 | Bridgeport Sound Tigers | AHL | 70 | 3 | 21 | 24 | 21 | 8 | 1 | 0 | 1 | 0 |
|  | New York Islanders | NHL | 4 | 0 | 0 | 0 | 0 | – | – | – | – | – |
| 2003-2004 | Bridgeport Sound Tigers | AHL | 76 | 1 | 13 | 14 | 18 | 7 | 1 | 1 | 2 | 4 |
| 2004–2005 | Hamburg Freezers | DEL | 42 | 1 | 9 | 10 | 20 | 5 | 0 | 1 | 1 | 4 |
| 2005–2006 | Hamburg Freezers | DEL | 52 | 4 | 9 | 13 | 34 | 6 | 0 | 3 | 3 | 2 |
| 2006–2007 | Hamburg Freezers | DEL | 51 | 3 | 19 | 22 | 32 | 2 | 0 | 1 | 1 | 2 |
| 2007–2008 | Sinupret Ice Tigers | DEL | 11 | 0 | 0 | 0 | 2 | 5 | 0 | 0 | 0 | 6 |
| 2008–2009 | HC Innsbruck | EBEL | 45 | 5 | 13 | 18 | 40 | 6 | 0 | 3 | 3 | 26 |
| 2009–2010 | Medveščak Zagreb | EBEL | 50 | 10 | 19 | 29 | 36 | 11 | 3 | 2 | 5 | 10 |
| 2010–2011 | Medveščak Zagreb | EBEL | 46 | 5 | 14 | 19 | 20 | – | – | – | – | – |
| 2011–2012 | Medveščak Zagreb | EBEL | 48 | 5 | 15 | 20 | 28 | 9 | 2 | 2 | 4 | 8 |
|  | Medveščak Zagreb II | Kroatia | – | – | – | – | – | 2 | 0 | 2 | 2 | 0 |
| 2012–2013 | Medveščak Zagreb | EBEL | 46 | 1 | 18 | 19 | 38 | 6 | 0 | 0 | 0 | 0 |
| 2013–2014 | Medveščak Zagreb | KHL | 18 | 1 | 3 | 4 | 6 | 1 | 1 | 0 | 1 | 0 | MMd1 B | 5 | 1 | 4 | 5 | 2 |
|  | Medveščak Zagreb II | Kroatia | – | – | – | – | – | 3 | 1 | 5 | 6 | 0 |
| 2014–2015 | Medveščak Zagreb II | Kroatia | – | – | – | – | – | 5 | 1 | 4 | 5 | 10 | MMd1 B | 3 | 0 | 2 | 2 | 0 |
| 3 kautta | yhteensä | NHL | 14 | 0 | 0 | 0 | 2 | – | – | – | – | – |
| 1 kausi | yhteensä | KHL | 18 | 1 | 3 | 4 | 6 | 1 | 1 | 0 | 1 | 0 |
| 6 kautta | yhteensä | DEL | 182 | 9 | 43 | 52 | 100 | 24 | 0 | 5 | 5 | 14 |
| 5 kautta | yhteensä | AHL | 338 | 10 | 93 | 103 | 120 | 25 | 2 | 4 | 6 | 8 |
| 5 kautta | yhteensä | EBEL | 238 | 26 | 79 | 105 | 162 | 32 | 5 | 7 | 12 | 44 |

Lähteet
-------

* Alan Letang The Internet Hockey Databasessa (englanniksi)
* Alan Letang Legends of Hockey -sivustolla (englanniksi)
* Alan Letang *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Alan Letang *Elite Prospects*. Everysport Media Group AB.  (englanniksi)
2. 1 2  Alan Letang The Internet Hockey Databasessa (englanniksi)
3. 1 2  Alan Letang Legends of Hockey -sivustolla (englanniksi)
4. ↑  Uusia sopimuksia NHL:ssa – Dennis Bonvie Ottawaan  24.8.2002. Jatkoaika.com. Viitattu 18.4.2014.
5. ↑  OTKRIVENA TAJNA PROJEKTA #medvescak28 – KAPETAN ALAN LETANG OSTAJE S MEDVJEDIMA JOŠ JEDNU SEZONU  1.7.2013. KHL Medveščak Zagreb. Viitattu 18.4.2014. (kroatiaksi)
6. ↑  Letang: It's amazing what the club's acheived in 4 seasons  15.3.2013. KHL MEDVEŠČAK ZAGREB.  Arkistoitu 19.4.2014. Viitattu 18.4.2014. (kroatiaksi)
7. ↑  "I ended my road as a player in the best possible place – with you in Zagreb"  22.7.2014. KHL MEDVEŠČAK ZAGREB.  Arkistoitu 28.7.2014. Viitattu 23.7.2014. (englanniksi)